《元妙观石画拓本》
清代·丁立诚

墨云四壁石画张，玉丫叉展东书堂。坐论文物六朝古，晋太元迄隋开皇。

是时苻坚败淝水，安石赌墅殊清狂。林邑范佛贡方物，金盘戴首珠腾光。

长星一杯劝汝酒，昌明谶符晋不纲。虫沙猿鹤化异类，绕树乌鹊悲流亡。

杨花落尽李花放，东海鲤鱼云中翔。凭阑默坐者谁子，知音或为万宝常。

以古为鉴痛争战，刻石垂戒昭文章。昔我征车济宁驻，石室画像搜武梁。

郭巨朱鲔墓题夥，黾池李颂夸祯祥。何若射阳谒尼圣，问礼雁贽周道旁。

金石图史左右列，襄阳一舸游金阊。金阊玄妙古道观，为五都市百戏场。

毡椎响拓蝉翼薄，琼玖珍贶投钱郎。廉石郁林访学舍，剑池虎阜摹山冈。

纵有题字岁月近，媚俗书画开文唐。

作者简介：丁立诚（1850～1912），字修甫，号慕倩，晚号辛老、莘老，浙江钱塘（今属杭州）人。清末藏书家、目录学家。清光绪乙亥（1875年）举人，官内阁中书。以藏书闻海内，所收西泠八家刻印尤富，著有《小槐簃文存》、《小槐簃吟稿》、《永嘉金石百咏》等。